**Ministru kabineta noteikumu projekta**

**„Grozījumi Ministru kabineta 2009.gada 25.augusta noteikumos Nr.971 „Noteikumi par darbības programmas „Infrastruktūra un pakalpojumi” papildinājuma 3.3.2.1.aktivitāti „Ilgtspējīga sabiedriskā transporta sistēmas attīstība”” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Eiropas Savienības struktūrfondu un Kohēzijas fonda vadības likuma 18.panta 10.punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Darbības programmas „Infrastruktūra un pakalpojumi” papildinājuma 3.3.2.1.aktivitāti „Ilgtspējīga sabiedriskā transporta sistēmas attīstība” (turpmāk - 3.3.2.1.aktivitāte) ietvaros ir pieejams Kohēzijas fonda līdzfinansējums 35 084 111 euro apmērā un valsts budžeta finansējums attiecināmajām izmaksām 3 087 171 euro apmērā. 3.3.2.1.aktivitātes ietvaros tika noslēgti divi civiltiesiskie līgumi par Kohēzijas fonda projektu īstenošanu.3.3.2.1.aktivitātes ietvaros tiek īstenoti divi projekti:* Nr. 3DP/3.3.2.1.0/13/IPIA/SM/002 „Dzelzceļa pasažieru infrastruktūras modernizācija”;
* Nr. 3DP/3.3.2.1.0/13/IPIA/SM/001 „Dīzeļvilcienu ritošā sastāva modernizācija”.

Projekta Nr. 3DP/3.3.2.1.0/13/IPIA/SM/002 „Dzelzceļa pasažieru infrastruktūras modernizācija” īstenošana ir pabeigta un projekta mērķi, iznākuma un rezultātu rādītāji ir pilnībā sasniegti.Projekta Nr. 3DP/3.3.2.1.0/13/IPIA/SM/001 „Dīzeļvilcienu ritošā sastāva modernizācija” (turpmāk - projekts) ietvaros paredzēta akciju sabiedrības “Pasažieru vilciens” (turpmāk - PV) ritošā sastāva atjaunošana. PV modernizē DR1A sērijas dīzeļvilcienu vagonus: 5 dīzeļvilcienu sastāvus ar 3 vagoniem un 1 dīzeļvilciena sastāvu ar 4 vagoniem (kopā 6 vagonu grupas jeb 19 vagonus). Dīzeļvilcieniem ar 3 vagoniem tiks ierīkots paaugstināta komforta telpa ar 16 vietām. Projekta ieviešanas rezultātā paredzēts būtiski uzlabot pasažieru pārvadājumu kvalitāti un efektivitāti, paaugstinot pasažieru komforta līmeni, iekāpšanas un izkāpšanas drošību, uzlabojot apkalpojošā personāla darba apstākļus, kā arī vides aizsardzības prasību ievērošanu un energoresursu ekonomiju.Sadarbības līgums par projekta īstenošanu ar PV tika noslēgts 2014.gada 30.janvārī. Projekta ietvaros 2014.gada 31.janvārī tika noslēgts līgums starp PV un Pilnsabiedrību “DMU vilcieni” (turpmāk - Izpildītājs) par DR1A sērijas dīzeļvilcienu vagonu modernizāciju. Vagonu modernizācijas iepirkuma līguma summa ir 21 979 348 *euro*, tajā skaitā attiecināmās vagonu modernizācijas izmaksas 20 581 138 *euro*.Pēc Eiropas Savienības fondu atbildīgās iestādes (turpmāk - atbildīgā iestāde) pieprasījuma PV iesniedza revidenta ziņojumu par Izpildītāja faktiski veikto izdevumu ticamību par iegādātajiem agregātiem, materiāliem, veiktajiem darbiem vai citiem saistītajiem izdevumiem, vagonu modernizācijas iepirkuma līguma ietvaros, lai varētu gūt pārliecību par izdevumu, kas veikti projekta ietvaros līdz 2015.gada 31.decembrim, atbilstību. Līdz 2015.gada 31.decembrim projekta ietvaros ir deklarēti un apmaksāti attiecināmie izdevumi 10 290 569,00 *euro* apmērā, no kuriem Kohēzijas fonda līdzfinansējums - 8 746 983,65 *euro* un valsts budžeta finansējums - 1 543 585,35 *euro*.2015.gada 9.decembrī PV informēja atbildīgo iestādi par apstākļiem, kas liedz finansējuma saņēmējam nodrošināt projekta īstenošanu līdz sākotnēji noteiktajam termiņam - 2015.gada 31.decembrim, un lūdza pagarināt projekta īstenošanas termiņu līdz 2016.gada 30.jūnijam, vienlaikus iesniedzot argumentētu projekta īstenošanas un mērķu sasniegšanas rīcības plānu ar detalizētu laika grafiku.Ņemot vērā uz 2015.gada decembri sasniegto projekta īstenošanas progresu un finansējuma saņēmēja sniegto informāciju par mērķu sasniegšanas iespējām, lai varētu sasniegt projekta mērķi un nodrošināt tā funkcionalitāti, 2015.gada 22.decembrī tika veikti grozījumi Ministru kabineta 2009. gada 25. augusta noteikumos Nr.971 „Noteikumi par darbības programmas „Infrastruktūra un pakalpojumi” papildinājuma 3.3.2.1.aktivitāti „Ilgtspējīga sabiedriskā transporta sistēmas attīstība”” (turpmāk - MK noteikumi Nr.971) un sadarbības līgumā par projekta īstenošanu, pagarinot projekta īstenošanas termiņu līdz 2016.gada 30.jūnijam.2016.gada 9.jūnijā atbildīgā iestāde ir saņēmusi PV 2016.gada 8.jūnija vēstuli Nr. C.10.F.3/1097, kurā PV pēc atbildīgās iestādes pieprasījuma ir sniegusi informāciju par projekta īstenošanas gaitu un sasniegto progresu. Atbilstoši PV sniegtajai informācijai projekta ietvaros ir sasniegts šāds progress:* Šobrīd pirmās trīs vilcienu vagonu grupas (3 vagoni katrā grupā), attiecīgi 2016.gada 6.maijā, 2016.gada 30.maijā un 2016.gada 10.jūnijā, ir sekmīgi nodotas ekspluatācijā. (pirmajai vagonu grupai saņemti SIA „Baltijas testēšanas centrs” sertifikāti, VAS „Latvijas Dzelzceļš” atzinums par ritošā sastāva atbilstību infrastruktūrai un Valsts dzelzceļa tehniskās inspekcijas lēmums par ritošā sastāva tipa pieņemšanu ekspluatācijā, pārējām divām grupām ir veikta verifikācija) un tās tiek izmantotas pasažieru pārvadāšanai.
* Ceturto vilcienu vagonu grupu (3 vagoni grupā) paredzēts nodot PV līdz 2016.gada 30.jūnijam (šobrīd SIA „Baltijas testēšanas centrs” ir veicis verifikāciju 3 vagoniem, Valsts dzelzceļa tehniskajai inspekcijai un PV ir jāpieņem ekspluatācijā vagonu grupa).
* Piekto vilcienu vagonu grupu (3 vagoni grupā) plānots pabeigt un nodot PV līdz 2016.gada 15.jūlijam (SIA „Baltijas testēšanas centrs” ir jāveic verifikācija 3 vagoniem, Valsts dzelzceļa tehniskajai inspekcijai un PV ir jāpieņem ekspluatācijā vagonu grupa).
* Sesto vilcienu vagonu grupu (4 vagoni grupā) plānots pabeigt un nodot PV līdz 2016.gada 15.septembrim (SIA „Baltijas testēšanas centrs” ir jāveic verifikācija 3 vagoniem, SIA „Baltijas testēšanas centrs” ir jāsertificē 1 vagons, kuram ir atšķirīgs vagonu tips no jau sertificētajiem vagoniem, Valsts dzelzceļa tehniskajai inspekcijai jāpieņem ekspluatācijā viens vagona tips, Valsts dzelzceļa tehniskajai inspekcijai un PV ir jāpieņem ekspluatācijā vagonu grupa).

Līdz ar to ir secināms, ka līdz šobrīd spēkā esošajam projekta īstenošanas beigu termiņam - 2016.gada 30.jūnijam, nav iespējams nodot ekspluatācijā divas no sešām vilcienu vagonu grupām.Atkārtotu projekta termiņa pagarinājuma nepieciešamību ir noteikuši vairāki apstākļi: * Pēc modernizēto vilcienu sastāvu ekspluatācijas uzsākšanas PV nodotajai pirmajai vagonu grupai tika atklāti iepriekš neparedzami defekti, kuru novēršanai modernizācijas iepirkuma līgumā noteiktajā piecu dienu termiņā tika izmantoti agregāti un komponentes no piektās un sestās vagonu grupas. Ņemot vērā, ka ārvalstu piegādātāji nav spējuši nodrošināt operatīvu komplektējošo daļu piegādi, atsevišķas rezerves daļas joprojām nav piegādātas. Papildus atzīmējams, ka tā kā liela daļa piegādātāju, kuri piegādā rezerves daļas aprīkojumam, ir no Krievijas Federācijas. Šī brīža politiskās situācijas ietekmē sadarbība un preču piegāde ir apgrūtināta un grūti prognozējama, kā arī piegāžu termiņu saistību izpilde bieži netiek ievērota.
* Vienam no vagoniem, kas ietilpst sestajā vagonu grupā, ir atšķirīgs vagonu tips no jau sertificētajiem vagoniem, tāpēc tam vēl ir nepieciešams veikt atsevišķu sertifikācijas procedūra, taču to ir iespējams veikt tikai tad, ja vilciena sastāvs ir pilnībā nokomplektēts, ko nav iespējams nodrošināt līdz š.g. 30.jūnijam iepriekš minētā iemesla dēļ.

PV, ievērojot līguma Nr.14-14 par DR1A sērijas dīzeļvilcienu vagonu modernizāciju (turpmāk - iepirkuma līgums) prasības, ir veicis samaksu par ekspluatācijā nodoto modernizēto pirmo un otro vilcienu vagonu grupu, samazinot maksājumu katrai vilcienu vagonu grupai par aprēķināto līgumsodu 10% apmērā. Izpildītājs PV ir iesniedzis garantijas atbilstoši iepirkuma līgumā noteiktajām prasībām ar derīguma termiņu līdz 2016.gada 30.jūnijam, kā arī apliecinājumu par iesniegto banku garantiju pagarināšanu līdz visu vagonu modernizācijas pabeigšanai.Ņemot vērā iepriekš minēto, lai nodrošinātu pilnīgu projekta aktivitāšu pabeigšanu un mērķa sasniegšanu, tādējādi novēršot līdz 2015.gada 31.decembrim veikto ES fondu maksājumu neattiecināšanas risku 10 290 569,00 *euro* apmērā, PV ir lūgusi atkārtoti pagarināt projekta īstenošanas termiņu, apliecinot, ka DR1A sērijas dīzeļvilcienu vagonu modernizācija tiks pabeigta līdz 2016.gada 20.septembrim.Satiksmes ministrija, rūpīgi izvērtējot tai pieejamo informāciju, ir guvusi pārliecību par sniegtās informācijas par faktiski izpildīto un veicamo vagonu modernizācijas darbu un apstākļu, kuri ir ietekmējuši nepieciešamību atkārtoti pagarināt projekta īstenošanas termiņu, atbilstību faktiskajai situācijai. Atbildīgā iestāde līdz jautājuma par projekta termiņa pagarinājumu izskatīšanai Ministru kabineta sēdē veiks pārbaudi projekta īstenošanas vietā.Ņemot vērā projekta īstenošanas progresu kopš 2015.gada 31.decembta, proti:* Izpildītājs PV ir iesniedzis garantijas atbilstoši iepirkuma līgumā noteiktajām prasībām ar derīguma termiņu līdz 2016.gada 30.jūnijam un apliecinājumu par iesniegto banku garantiju pagarināšanu līdz visu vagonu modernizācijas pabeigšanai,
* visas sešas vilcienu vagonu grupas ir nokomplektētas un ražošanas process tām ir pabeigts;
* trīs vagonu grupas ir nodotas ekspluatācijā un jau tiek izmantotas pasažieru pārvadāšanai,
* ceturtai vagonu grupai ir veikta vagonu verifikācija un tā tiks nodota ekspluatācijā līdz esošā projekta īstenošanas termiņa beigām - 2016.gada 30.jūnijam,
* piektajai un sestajai vagonu grupai ir atlicis veikt iekārtu un sistēmu iestatīšanu (regulēšana), izmēģinājuma braucienus un verifikāciju, kā arī atšķirīgajam vagona tipam sertifikācijas procedūru,
* PV līdzšinējo pieredzi attiecībā uz termiņiem, kādi nepieciešami atlikušo procedūru veikšanai, lai varētu nodot ekspluatācijā piekto un sesto vagonu grupu,

un vēl atlikušās darbības, kas veicamas projekta ietvaros, secināms, ka, ja projekta īstenošanas termiņš, ievērojot Eiropas Savienības fondu vadošās iestādes 2015.gada 22.jūlija skaidrojumu par „VI vadlīniju attiecināmo un neattiecināmo izmaksu noteikšanai 2007.-2013.gada plānošanas periodā” 43.punktu, kas nosaka projekta īstenošanas termiņu „mazos” projektos un tā pagarinājuma iespējas atsevišķos pamatotos izņēmuma gadījumos līdz 2016.gada 30.jūnijam (ārkārtas gadījumos ne vēlāk kā līdz 2016.gada 20.septembrim), tiks pagarināts līdz 2016. gada 20.septembrim, PV varēs projekta īstenošanu pilnīgi un sekmīgi pabeigt ,tādejādi nodrošinot projekta mērķu sasniegšanu.Ja netiks pagarināts projekta īstenošanas termiņš un tādējādi nesasniegts projekta mērķis, finansējuma saņēmējs – PV, zaudēs visu piešķirto publisko finansējumu un saskaņā ar normatīvajiem aktiem par kārtību, kādā ziņo par Eiropas Savienības struktūrfondu un Kohēzijas fonda ieviešanā konstatētajām neatbilstībām, pieņem lēmumu par piešķirtā finansējuma izlietojumu un atgūst neatbilstošos izdevumus, tam būs pienākums atmaksāt izdevumus, kas veikti projekta ietvaros. Līdz ar to, lai varētu attiecināt projektā veiktās izmaksas un neradītu papildu finanšu slogu finanšu saņēmējam, ietekmējot tā finansiālo stāvokli, Satiksmes ministrija ierosina veikt šādus grozījumus Ministru kabineta 2009.gada 25.augusta noteikumos Nr.971 „Noteikumi par darbības programmas „Infrastruktūra un pakalpojumi” papildinājuma 3.3.2.1.aktivitāti „Ilgtspējīga sabiedriskā transporta sistēmas attīstība””:* Grozīt MK noteikumu Nr.971 40.punktu, nosakot, ka projekta mērķa sasniegšana jānodrošina līdz 2016.gada 20.septembrim.
* Grozīt MK noteikumu Nr.971 41.2.apakšpunktu, kurš nosaka pienākumus finansējuma saņēmējam attiecībā par projekta īstenošanu pēc 2015.gada 31.decembra.
 |
| 3. | Projekta izstrādē iesaistītās institūcijas | Nav attiecināms |
| 4. | Cita informācija | Sabiedrības līdzdalība noteikumu projekta izstrādē netika nodrošināta, jo noteikumu projekts būtiski nemaina pastāvošo tiesisko regulējumu. Noteikumu projekta sagatavošanā izmantots Slēgšanas pamatnostādnes un Eiropas Savienības struktūrfondu un Kohēzijas fonda vadošās iestādes 2015.gada 22.jūlija skaidrojums “Par VI vadlīniju attiecināmo un neattiecināmo izmaksu noteikšanai 2007.-2013.gada plānošanas periodā 43.punktu”. |

|  |
| --- |
|  **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | Nav attiecināms |
| 2. | Atbildīgā institūcija | Par anotācijas IV. sadaļas 1.punktā minētā Ministru kabineta noteikumu projekta izstrādi atbildīga ir Satiksmes ministrija un tas tiks virzīts izskatīšanai Ministru kabinetā vienlaikus ar šo Ministru kabineta noteikumu projektu. |
| 3. | Cita informācija | Nav |

Anotācijas II, III, V, VI un VII sadaļa - projekts šīs jomas neskar.

Satiksmes ministra p. i.,

Zemkopības ministrs J. Dūklavs

Vīza: Valsts sekretārs K. Ozoliņš

21.06.2016.

1575

E.Stoķis

67028187, egils.strokis@sam.gov.lv